정조 10년
丙午四月二十日卯時。上御誠正閣。大臣備局堂上引見入侍時。領議政鄭存謙。行知中樞府事具善復。行吏曹判書李命植。行禮曹判書李在協。行兵曹判書鄭昌聖。行副司直徐有隣徐有寧。戶曹判書趙時俊。工曹參判尹蓍東。行都承旨金尙集。行副司直李邦一。兵曹參判蔡弘履。大司諫朴天衡。執義趙弘鎭。掌令魚錫齡。持平金遇國。副校理沈晉賢。副修撰李羽晉。左承旨李時秀。假注書李宗烈。事變假注書任希鐸。記注官承膺祚。記事官李崑秀。以次進伏訖。存謙進前曰。日間聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。近日朝晝異候。世子宮諸節。一向萬安耶。上曰。一樣好在矣。存謙曰。閭巷間。疹疫熾行。今日賓對。備堂多不入來。皆是衆所共知之實故矣。上曰。然矣。敎善復曰。昨日日氣甚好。卿之習陣。當好爲之矣。善復曰。果無事爲之矣。存謙曰。日氣如此。甚宜麥事云矣。上曰。然則誠幸矣。又敎善復曰。御將何不入來乎。善復曰。家有拘忌。不敢入來云矣。上曰。次對爲之。存謙曰。此黃海兵使趙心泰狀啓也。以爲位羅鎭失火民戶六十一戶。公廨中。訓鍊廳五間。校卒廳十三間。盡爲燒燼。而當此農節。貧殘軍民。甁罌所儲。盡入灰燼之中。新結家幕之及期造成。實無其路。本鎭軍餉留庫小米一百石。特許加分。以爲一分接濟事。請令廟堂卽速稟旨分付爲辭矣。位羅鎭民家失火六十一戶。及公廨中訓鍊廳校卒廳。盡爲燒燼。如無別般顧恤。難以奠接。癸卯年此鎭失火。因兵使馳啓。餉貨留庫中。小米限一百石。曾有特許加分之例矣。今亦依狀請。特許加分。使之着意存恤。何如。上曰。依爲之。出擧條存謙曰。卽見黃海水使田翊顯報備局辭緣。則本營以兼府之地。兵農相寓而土品瘠薄。昨秋年事之告歉。爲沿海諸邑之最。春夏接濟之責。專靠於還穀。而營府各庫應分之數。只爲三千餘石。較諸受食民戶。則麥農前。無以逐巡分排行。本營餉還留庫小米二千三百餘石中。限八百石。趁今加分。以爲繼巡課農爲請矣。本府昨秋穡事失稔爲最。只以三千餘石之還穀。麥秋前。勢難分排接濟。宜有軫念之道。小米八百石。依所請。許令加分。以爲繼巡課農之地。何如。上曰。依爲之。出擧條存謙曰。卽見前都承旨李敬養所啓。則以爲。近來㿀疹。便同時令。遍熾京外。而氓俗蚩蚩。未諳當劑。令典醫監惠民署。講究相當藥方。頒示諸道爲辭。而批旨。有令廟堂商確稟處之命矣。講究藥方。頒示諸道之請。出於普濟之意。非不好矣。而風土各自有異。稟受亦皆不齊。病症之緩急。氣品之虛實。有萬不同。只以兩醫司講究之藥方文。頒布遠外。不得隨症而通變。或致違時而誤着。則其害立至。反不如勿藥之爲中醫。且疹疫諸道。則姑無形止狀聞事。置之。何如。上曰。依爲之。出擧條存謙曰。先朝壬戌年。都民癘疫時。特命兩醫司。擇善醫者。持藥物救療事。載寶鑑矣。上曰。疹疫癘疫。宜無異同。況設置惠民署。意義甚盛。今若使之給藥救病。則果可有實效乎。存謙曰。李光佐請罷惠民署。而先朝不許。蓋重其惠民二字也。今若降特旨。則豈無實效乎。上命典醫監提調。惠民署提調進前曰。卿等之意。何如。昌聖曰。此誠好矣。雖不得人人而濟之。貧窮者。必有被實惠。況有寶鑑所載乎。有隣曰。名雖兩醫司。持藥物往救。則恐難遍及。待病者之來求。隨症給藥。則亦必有實效矣。上曰。諸宰各陳所見。可也。善復曰。貧窮之民。有難一一濟之。各自當部洞內。使之抄出後。救濟似好矣。命植曰。雖出於德意。旣難廣濟。終恐無益矣。在協曰。以升麻葛根之屬。隨求隨應。則似多效益矣。有寧曰。雖難博施。可濟貧窮。誠不可已矣。時俊曰。聖敎旣出於恤窮之德意。臣豈有他議乎。蓍東曰。旣有先朝壬戌之敎。倣而行之。必有濟衆之效矣。尙集曰。先朝壬戌之事。臣於冊子監印時。有所奉覽。如此之時。特示德意。俾有實效似好矣。邦一曰。量給相當藥物。以濟貧窮。實合德意矣。弘履曰。不計兩班常人。擇其貧窮者。量給藥物則誠好矣。上曰。次對後。兩醫司提調。商量從長稟處。好矣。謂時秀曰。昨日宮城近處疹疫。勿爲搜出事。果分付漢城府乎。時秀曰。卽已分付矣。上曰。方痛之類。搜覓驅逐。觸冒風寒。必易添傷故。昨果下敎。非症形極重者。則皆令勿爲搜出矣。存謙曰。德意誠莫大。而勿論疹癘。宮城近處例不敢任其住接矣。上曰。症若平順。則雖許住接。庸何傷乎。登筵卿宰中。亦或有未經紅疫者乎。僉曰。皆已經之矣。上曰。近來不但疹疫。蓋多怪疾。頃聞於吏判矣。命植曰。果有合躍䐉打等諸症。誠怪異矣。上曰。此等之病。似是運氣所祟。何藥爲當劑云耶。存謙曰。燒酒最好云矣。存謙曰。卽見前都承旨李敬養所啓則。以爲還穀之弊。西路最鉅。山郡則穀多民少。每有虛逋之患。沿邑則逐年發賣。漸至空匱之境。就還穀原簿。或爲移轉。或加釐正。以爲裒益之政爲辭。而批旨。有令廟堂從長稟處之命矣。山沿還穀。裒多益寡之道。頃因重臣及臺臣。疏請筵奏申飭。非止一再。其所爲弊。似不如前。而第移轉裒益之政。較量穀簿之多寡。亦觀年事之豐歉。漸次區處。從便擧行者。則有難責效於時月之間。而宰臣新從西來。有此陳達。更以依前關。另加擧行之意。申飭該道道臣。何如。上曰。依爲之。出擧條存謙曰。卽見前都承旨李敬養所啓。則以爲。慈母山城。在關西咽喉之地。幅圓雖遜於北漢。險阻殆勝於鐵甕。積峙七邑之軍餉。儼成一路之關防。而淸南防營。只在三和者。雖爲海道之瞭望。本府則陸路控制。尤係要衝。若於本府。又設防營。與三和爲海陸猗角之勢。則實合備禦之方爲辭。而批旨有令廟堂稟處之命矣。慈母山城之地勢險阻。道里要衝。雖曰淸南之最。而設置山城。儲積餉穀。亦足爲陰雨之備。則今不必復事更張。設爲防營。且諸道山城。不爲不多。而亦不盡設防營者。昔人措置。豈無意見。大抵防守之道。惟在得人之如何。不關官制之變通。此則置之。何如。上曰。依爲之。出擧條存謙曰。卽見京畿監司徐有防狀啓。則枚擧衿川縣監洪喜榮牒呈。以爲本縣會付牟還。都數爲三千三百十石零。較其受還之戶。則多者三四石。小爲二三石。民情皆願作租。今年牟還應分條。一千六百五十石零中。限五百石。許令作租事。請令廟堂稟處矣。從民願作租。固多已例。而係是穀物換作。依定式令該衙門稟處。何如。上曰。依爲之。出擧條存謙曰。行副司直金履素。備堂還差。貢市堂上及關東句管竝還差。何如。上曰。依爲之。出擧條存謙曰。臣之情懇。曾已累陳。而如臣無似。獨當重任。一日二日。已過數朔。不但病情之難强而已。昏憒顚錯。終陷大戾。則臣之一身。固不足恤矣。其於僨誤國事何。乞賜體諒。早卽改卜賢德。區區之望也。上曰。卿每一登筵。輒有此請。誠過矣。卿試思之。諸原任。非老病則皆解任未久。實無無故之人。予豈不曲諒卿心。而誠無備員之道矣。卿須安心。勿復過讓焉。又敎曰。金華鎭何不入來。存謙曰。亦有拘忌云矣。上曰。兵判頃以淸齋後。出入禁中。出擧條。苟非切已之故。則何必懸頉乎。仍命戶判進前曰。鑄錢事。何當始役乎。時俊曰。處所姑未定之。鉛鐵亦方求聚。而所得不滿五六百矣。善復曰。鉛鐵當次次求之。而處所先定。然後凡百可以次第擧行矣。禁衛營南倉。旣有空廨。先爲積置炭物。以免長潦之患。似好矣。上曰。禁衛營南倉果好。則以此定爲處所。速卽始役。期於從速了當好矣。善復曰。今當式年。六道陞戶。待秋抄上。而前後別擇上送之意。筵稟行會。非一非再。各邑守令。雖有惕念擧行。而近來外邑監色輩。不畏國法。居中受賂弄奸。欺瞞其官長。以資裝錢。誘說貧寒無賴之輩。苟充抄上故。點立後。未滿一年。逃亡相續。依節目。更爲捉代。則其邑弊。當復如何哉。不可不變通。今式年各邑都次知。座首吏房別定監色。使之另擇上送。而若不善抄送。有逃躱之弊。則當該吏房。座首子姪中。擇其壯健者代送。則渠輩不貪一時之賂物。着意善抄領付。則於軍制。比前大有勝焉。以此出擧條。申飭各道。何如。上曰。依爲之。出擧條在協曰。向因高陽郡守柳曾養所啓。各陵元軍外保人。則煙戶雜役。竝令出役事。大臣覆奏依施矣。其後各陵官。以此事。累次論報。而以筵中定奪。有難輕議。連爲退斥矣。今番臣於陵役奉命之行。各陵守護軍保人等齊進呼訴。以爲保人一疋之役。與他軍丁無異。凡有大小陵役。一體助役。亦與元軍無異。而今此煙戶雜役。又爲應役。則一身疊役。實無支保之道云。聽其言則此亦關係民隱。而大抵列聖朝受敎。無論元軍與保人。通稱守護軍故。本曹陳請及渠輩上言或稱戶保。或稱守護軍。初無元軍保人之別故。所謂兒弱待年及雜役勿侵。通同擧行者。槪已積有年所矣。今忽猝然應役。則渠輩稱冤。不是異事。依前勿侵。似不可已。而係是大臣覆奏之事。下詢處之。何如。上曰。大臣之意。何如。存謙曰。其時該郡守所奏。以爲元軍則不敢擧論。保人則本爲應役云者。亦不是無所據矣。上曰。筵退後。詳問該郡守。草記稟處。可也。出擧條昌聖曰。浦項別將事。有今日內回啓之命。而別判付之事。雖無臣曹論理可否之端。然事係恩賞。嶺伯狀請。在臣私義。嫌難冒當故。其時自政院。已爲微稟。而未承發落。尙今稽滯。敢此。仰達。上曰。令次堂擧行。可也。出擧條時俊曰。頃因工曹判書李文源所啓。徽陵崇陵丁字閣窓戶門板罅隙處。端午日祭享罷後。修補事。命下矣。此是窓扇添板之役。而旣係丁字閣。則自有所重。補葺時。戶禮曹堂郞。當爲進去監董故。敢此仰達矣。上曰。該曹堂郞。不必進去。本曹郞官一員。差定端午祭享執事官。與本陵官。眼同擧行。可也。出擧條上曰。古例行公臺諫。待開門。與承旨。偕入詣臺。晝講則書座目入參。召對則微稟隨入。而近來臺諫。未諳古例。每日惟以請牌爲事。所謂合啓。亦必待牌而來。豈有如許事體乎。日前。才有飭敎。而又復如前。卿等何不警飭。俾存古規乎。存謙曰。臺臣體重。與大臣等何可隨事警飭乎。上曰。臺諫以言事爲任。而近來惟以圖避爲計。無一人留心言事。此皆不修古規之害矣。存謙曰。久任其職。方可責效。此後則擇以人而久任。使不得數遞。則自可擧其職矣。上曰。今之臺臣。可謂擇人矣。又敎曰。判義禁誰也。存謙曰。卽鄭尙淳而身病沈重。不得行公云矣。三司進前。天衡等曰。請黜置罪人鄭致達妻。亟令王府。夬正典刑。以洩神人之憤。上曰。不允。天衡等曰。請物故罪人德相。亟施孥籍之典。上曰。不允。天衡等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。天衡等曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。天衡等曰。請還寢李觀源定配之命。更令王府。設鞫得情。上曰。不允。天衡等曰。請遲晩後物故罪人啓能。亟施孥籍之典。上曰。不允。天衡等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。天衡等曰。請亟寢煥億島配之命。仍令王府。加刑得情。夬施王章。上曰。不允。天衡等曰。請物故罪人衡。亟命王府。施以孥戮之典。上曰。不允。天衡等曰。請梟示罪人炯采。亟命王府。夬施孥戮之典。上曰。不允。天衡等曰。請正刑罪人福榮。亟令王府。夬施孥戮之典。上曰。不允。天衡等曰。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。上曰。不允。弘鎭等曰。請大靜縣爲奴罪人金壽賢。依律處斷。上曰。不允。弘鎭等曰。請興陽縣爲奴罪人河翼龍。亟令王府。設鞫得情。夬正王法。上曰。不允。弘鎭等曰。請物故罪人國榮。亟施孥籍之典。上曰。不允。弘鎭等曰。請尹得孚嚴鞫得情。上曰。不允。弘鎭等曰。請亟寢煥九島配之命。卽令王府。拿來嚴鞫。夬正典刑。上曰。不允。弘鎭等曰。請還寢李魯春絶島安置之命。亟令王府。設鞫嚴問。期於得情。上曰。不允。弘鎭等曰。請物故罪人德夏。亟施孥籍之典。上曰。不允。弘鎭等曰。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。上曰。如渠輩蟣蝨之徒。不足久煩臺啓。速卽停啓。可也。天衡曰。請大靜縣爲奴罪人金壽賢。更令王府。設鞫嚴問。依律處斷。上曰。不允。天衡曰。請爲奴罪人河翼龍。亟命王府。設鞫得情。夬正王法。上曰。不允。天衡曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。天衡曰。請恒善支屬。亟命散配。時謙兄弟。竝投絶島。以嚴隄防。上曰。不允。天衡曰。請巨濟府絶島安置罪人朴宗集。亟令王府。拿鞫得情。施以當律。上曰。不允。天衡曰。請逆賊尙魯。亟施孥戮之典。上曰。不允。天衡曰。請物故罪人國榮。亟施孥籍之典。上曰。不允。天衡曰。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。天衡曰。請尹得孚。亟令王府。嚴鞫得情。上曰。不允。天衡曰。請李光殷。設鞫嚴問。期於得情。施以當律。上曰。不允。天衡曰。請渭原郡定配罪人炯魯。亟寢發配之命。仍令王府。設鞫得情。夬正王法。上曰。不允。天衡曰。請還寢煥程煥九島配之命。仍令王府。竝爲拿來。嚴訊取服。各施當律。上曰。不允。天衡曰。請亟寢李魯春島配之命。仍令王府。設鞫嚴問。期於得情。上曰。不允。天衡曰。請物故罪人德夏。亟施孥籍之典。上曰。不允。天衡曰。請亟寢文載質李昌順李昌京宋斗一金命卜洪達洙等。酌處之命。仍令王府。設鞫嚴問。期於得情。鉤得根因。夬正王法。上曰。不允。天衡曰。請還發配所罪人宋迪中。亟令王府。拿來嚴鞫。期於得情。上曰。不允。天衡曰。臣見識魯莽。言議拙訥。本不合於淸朝耳目之任。而當此合辭方張之時。猥叨臺銜。聲討是急。不敢他顧。章皇出肅。而一日二日。苟然仍冒。實非義分之所敢安故。果於日昨召牌之下。自速違傲之科。而聖度天大。罰止問備。臣且惶且感。冒沒登對。及承聖敎。以近日臺臣之無故請牌。辭敎截嚴。誨責備至。臣於是。尤不勝惶恧之至。行公臺諫之無端請牌。已非古例。前後飭敎。又何等至嚴。而緣臣愚昧。違例冒犯。臣之無知妄作之罪。益無所逃。其何可一刻晏然於臺次乎。請命遞斥臣職。上曰。雖非合辭之時。行公臺諫之待漏詣臺。逐日傳啓。自是不易之常憲。近來則此規全廢。竝與合啓傳啓。亦必待牌詣臺。如是之際。徒煩酬應。況以此事。才有飭敎。而未過數旬。又復冒禁。兩司事。誠甚未安。然違牌一事。初無說去。爾之避辭。極爲太過。勿辭亦勿退待。時秀曰。大臣禮堂。今方登筵。臣有仰達者矣。臣於昨秋。巡到寧越時。進詣胎峯。詳細奉審。則封築低小。碑石麤短。固已不成體段。而碑面所刻七字。尙今不改。揆以國體。誠爲未安。不可不趁速擧行。聖念雖軫民邑之弊。每降姑徐之敎。而旣是應行典禮。則有不容一向遷就。雖値農年。臨時始爲知委。則民邑擧行。必多窘速之慮。臣意則先期分付於道臣。使之徐察農隙。所入石物。預爲措備。從容運致。待該曹擇吉。禮官下去。眼同排設。則應行典禮。不至於許久遷就。民邑擧行。亦可無臨時窘速。惶恐敢達。存謙曰。胎峯加封事。今春筵達。至承待秋成之命矣。臨時知委。則其所窘迫。果如承宣所奏。石物例爲浮出於原州堤川等兩邑。此皆距江不遠之地。預令措備運置。以待涓吉擧行。則亦爲省費紓力之道。卽爲分付該道道臣。使之先期經紀。從便擧行。誠好矣。在協曰。涓吉加封。則當在秋成後。而石物之先期措備。自臣曹。趁今知委。然後可無窘速之患。亦可紓民邑之弊矣。上曰。依爲之。出擧條上命吏判進前曰。大司成望。無行公之人乎。命植曰。然矣。上曰。有新通之人乎。命植曰。趙興鎭李祖承兩人矣。上曰。吏曹先生。自可爲之矣。又敎曰。李聖圭何不入來乎。命植曰。亦有拘忌云矣。臣之翰林時。家有拘忌。則只淸齋一宿矣。近來則皆以未安爲言矣。上曰。卿之翰林行公幾朔。而同官則誰也。命植曰。行公三朔。因事補外。其時下番。卽兵判矣。上曰。此吏判久任銓曹。則可爲鎭安世道之一助矣。存謙曰。政格鍊熟矣。上曰。向來曺允大事。卿不以介意。累見侵侮於年少新進。而安而受之。卿可謂有量矣。李集斗亦是年少。豈知政格乎。卿須隨事敎之。命植曰。雖欲敎之。豈能信聽乎。上曰。吏曹參議無行公之人乎。命植曰。徐鼎修在外。鄭東浚補外。李集斗一人外。無行公之人矣。上曰。嶺東火蔘稅事。何至今不爲覆奏乎。旣係民隱。且前東伯。今適入侍。卽爲稟處。可也。有隣曰。玆事連伏承提飭。業欲稟處。而只緣千餘兩財力。有非猝乍間區劃故。尙今泯默矣。今此恤隱之聖敎。若是諄複。多少損益。不敢較計。關東江陵三陟蔚珍等三邑流亡戶。火蔘稅一千二百四十七兩零。元上納中。爲先計減三邑火田。則屬之均廳。待其流亡之還集。菑土之墾闢。隨起收稅。以爲添補蔘價之地。而至於京貢變通。往復內局。爛加商確。從後稟處。似好矣。上曰。二堂上之意。何如。時俊曰。他無區劃減給之道。勢將於元貢或京貢中。可以計除。而價減之後。蔘當有縮。此則誠悶矣。上曰。此事已示蠲除之意。東民之懸望。想亦切至。今若拘於千緍稅摠之減數。不卽從長變通。豈非失信之一端。京貢價本之磨鍊分排。猶屬次第間事。三邑火蔘稅一千二百餘兩。卽爲降給。以紓東民一分之弊。可也。出擧條上命書傳敎曰。政官牌招開政。出榻敎時秀曰。臣以關東民弊。有所仰達者矣。關東諸邑稅大同。以本色上納處。不過沿江九邑。而其中伊川安峽兩邑。雖曰沿江。水本淺狹。又多險灘。未過境內。輒多臭敗之患。或値久旱之時。則陸運於長湍高浪浦。數百里之地。實爲兩邑之民莫大之弊。邑牒民訴。縷縷不已。而田稅體重。雖不敢容易議到。大同則諸道多有因民弊。作錢上納之規。伊川安峽兩邑。大同條田米。依他例。使之作錢上納。則實爲大惠。下詢廟堂處之。似好故。敢此仰。達矣。上曰。惠堂之意。何如。有隣曰。海西關東兩廳貢價。互相推移。而海西長山以南大同田米。已令作錢。廳名雖異。均廳納原州大米七百石。亦令永爲作錢。各廳米儲。漸致大縮。兩邑大同。今若又許以作錢上納。則本廳貢價之以米上下者。無路繼用。前道臣。雖以民情爲言。決不可續續從施。以啓無窮之弊矣。時俊曰。民弊之漸滋。誠如前道臣所陳。而以米邊言之。上納則漸至減縮。貢價則如前磨鍊。京廳支用。實無其路。且許兩邑之作錢。則他邑亦將效嚬。相繼而起。顧何可一一竝施乎。似難輕議矣。上曰。旣知民情之如此。卿等之言。雖皆持難。不可仍以勿施。筵退後。更加商確稟處。可也。出擧條上曰。關東寺刹。近皆凋弊云。果何如。時秀曰。近來僧役。重於民役故。僧徒漸次散亡。名山巨刹。到處凋弊。以關東言之。則杆城之乾鳳寺。雖不及古。猶可支撑。其外一竝凋殘。洛山寺則昨年梨藿進上蠲減之命。實爲莫大之惠。營邑小小徵斂之弊。亦皆除免。此後則庶可蘇復矣。上曰。寺刹僧徒。有守護名山之效。非欲崇信釋敎也。凋弊旣甚。則亦不可不軫恤矣。善復曰。適因言端。敢此仰達矣。關西之妙香山。處在五六邑之中。山高谷深。大小寺刹。列在其間。幅圓甚廣。常時可疑之徒。不能接跡。若當有事之時。自古名僧。爲國事效力者多矣。臣待罪寧邊時。香山寺刹。曾無一張紙地捧用之事矣。近來則紙役高重。略干富僧。竝皆敗散。各寺諸僧。從此流離。大刹外小刹。幾盡空虛。僧之有無。似或不關緊。以深遠之慮。論之。則名山深廣之處。僧徒之奠居。爲守名山之盛事。而有事則必有其效。臣意則無前紙役革罷後。使之依前奠接。似爲日後效力之道。惶恐敢達。上曰。工參。曾經寧邊。亦陳所見。可也。蓍東曰。我東名山。妙香爲最。厥初靈異之著跡。後來緇衲之效忠。俱爲不朽之古蹟。非直峯壑泉瀑之絶勝於國中而已。今則居僧鮮少。寺刹凋殘。山中諸菴。十空七八。紙役之應。未滿十年。弊端百出。其勢難支。雖於監營本官之給準價捧用者。僧輩則自多科外之耗費。而或自京上司。有經書印送之關。則不時督責。趁期浮出。自貿楮。至上納。浮費倍入。爲弊滋甚。若其價本磨鍊。本自優厚。雖貿用於所産遠邑。紙品則未必遜。日字則較反速。以此以彼。革罷爲好。分付道臣。永蠲浮紙之役。嚴立冒捧之禁。以爲一分息肩之地。則似有漸次募聚之效矣。上曰。依卿等所奏。自今永罷。可也。仍傳曰。近無印冊之事。事甚怪訝。問之則玉堂年前。經書一番新印。內閣亦然云。然則該邑之安知無憑公營私之弊。此後無論內閣外閣玉堂春坊。寧邊一邑。經書印出冊紙卜定一節。竝爲革罷。朝家如是申飭之後。本道本邑。如以一張紙地。因循侵徵之事。該邑守令。施以法外斂民之律。不飭之道伯。難免重勘。蘇弊有無。來頭繡衣之行。亦當考察。此一款。令廟堂。添錄關西御史齎去節目。仍令枚擧此意措辭。行會該道。俾有實效。出擧條上命書傳敎曰。大司憲大司成望。更爲擬入。出榻敎善復曰。俗離山。處在湖嶺間。山勢峻高。洞壑深闊。大小寺刹布列。僧徒彌滿矣。均役之後。僧役反重於良役。還俗者甚多。山中一空。大刹只餘略干僧云。俗離非但名山。其背後。有仙遊洞龍遊洞。其下又有松面峴。其處。卽戊申諸賊聚會轉入之處。前有自報恩通尙州之山路。此非閑漫之地。平時不可不留意防守之處。亟令本道。從長變通。減其僧役。使之還集。則實爲聖世之美事。亦爲不虞時所恃故。惶恐敢達。上曰。平時豈有他慮。而本寺自是勝區。到今仍至荒廢。事甚無義。朝家雖非崇信佛敎。修復舊規。募置僧徒。實合守護名山之古制。申飭道伯。另加留意。期於蘇瘼事。自本司分付。可也。出擧條仍命退。諸臣以次退出。